แอพแดนซ์
โดย...แบงก์กลิ้ง
15 เม.ย. 2558

โดย...แบงก์กลิ้ง
สงกรานต์นี้คนที่สร้างกระแสสุดฮิต และมาแรงในโซเชียลมีเดีย ไม่ใช่แบงก์ แต่กลายเป็นบริษัท กรุงไทย แอกซ่า ประกันชีวิต ที่สร้างแอพพลิเคชั่น Clipcard ให้ลูกค้าและบุคคลทั่วไปสร้างคลิปแดนซ์ของตัวเอง แล้วส่งต่อไปอวยพรให้กับเพื่อนๆ
ผู้ใช้สามารถดาวน์โหลดแอพ Clipcard มาติดตั้งแล้วก็เลือกรูปภาพใส่เข้าไปในตัวการ์ตูนที่ได้ทำแบบไว้ ซึ่งจะมีการเต้นและทำท่าทางสนุกสนาน มีข้อความอวยพรเนื่องในเทศกาลวันสงกรานต์ด้วย คนแห่มาดาวน์โหลดกันจนเซิร์ฟเวอร์แฮง เพราะรองรับการเข้ามาใช้บริการพร้อมๆ กันไม่ไหว
เมื่อคลิปนี้แพร่หลายไปทั่ว ก็เป็นเรื่องที่แน่นอนว่าจะมีโลโก้ กรุงไทย แอกซ่า ประกันชีวิตตามไปด้วย จนทำให้บริษัทต้องประกาศในไทม์ไลน์ว่า การละเมิดสิทธิใดๆ รวมถึงลิขสิทธิ์และสิทธิส่วนบุคคล โดยการใช้ภาพหน้าบุคคลผ่าน Clipcard นั้นอยู่ภายใต้ความรับผิดชอบตามกฎหมายของผู้ที่ใช้ภาพและสร้างภาพดังกล่าว
ขอให้สนุกกับการใช้แอพและสร้างคลิป เพื่อส่งต่อรอยยิ้มให้กับเพื่อนๆ โดยไม่ละเมิดสิทธิของคนอื่น
นั่นเป็นเพราะมีการนำเอาภาพถ่ายของคนอื่นมาทำคลิปโดยที่เจ้าตัวไม่ยินยอม ใครทำก็ต้องรับผิดชอบ กรุงไทย แอกซ่า ประกันชีวิต ไม่เกี่ยวนะคร้าา